ร้านข้าวปั้นร้านนี้ตั้งอยู่หน้ารร. หาดใหญ่วิทยาลัย เดินเข้ามาในซอยจิระนคร จะเจอตัสร้านทางซ้ายมืออยู่บนลานกระเบื้องขาว เป็นร้านเล็กๆ 1 คูหา ที่นั่งพอควร เปิดทุกวันยกเว้นอาทิตย์ 11.30 - 22.00 น. เมนูเหมือนร้านญี่ปุ่นอื่นๆแต่จะเน้นไปทางพวกโรลและข้าวปั้นหรือซูชิหน้าต่างๆมากกว่า ราคาไม่แพงเลย พวกเมนูเซ็ตก็มีแต่ไม่เยอะเท่า มาวันนี้ลองไปหลายอย่าง น้ำดื่มไม่ฟรีขวดละ 10 บาท น้ำแข็งฟรี
-  แซลม่อนอโวคาโด้โรล 99 บาท ข้าวรสชาติดี สมเป็นข้าวซูชิ แต่แห้งไปนิด แซลม่อนสดตึงดี หอมงา อโวคาโดและแตงดองก็อร่อย โดยรวมโอเค ให้ 3.7/5
- นาเบะอุด้ง 79 บาท ถ้วยใหญ่มากๆ เส้นเยอะแต่เส้นนิ่มเละไปนิด น้ำหวานน้อยหอมโชยุนิดๆ กุ้งทอดเหม็นกลิ่นยาแต่นุ่ม ลูกชิ้นทอดรสเหมือนลูกชิ้นแคะ อร่อยมากๆ ทานรวมกันรู้สึกว่าเส้นและผักเยอะไปนิด แต่ก็ใช้ได้ อิ่มเลย ให้ 3.6/5
- นาวาซาเกะ เทมปุระ 79 บาท ได้มา 6 ชิ้นใหญ่ทอดมาร้อนๆ ไม่อมมันมาก เป็นข้าวปั้นไส้แซลม่อนแตงดองสาหร่ายไปทอด กรอบนอก นุ่มใน หอม ซอสราดช่วยเสริมรสชาติ ข้าวนิ่ม หวานกำลังดี อร่อยมากๆ เป็นเมนูที่ไม่ควรพลาดเลยถ้ามาร้านนี้ ให้ 4.5/5
โคโรเกะจากที่ชิมของเพื่อนก็อร่อย เนื้อมันฝรั่งบดผสมถั่วข้าวโพดปูอัด เข้ากันดีมากๆ ไม่อมมันเลย (4/5) โรลไข่หวานก็ใช้ได้ (3.7/5) โดยรวมเป็นอีกร้านที่แนะนำมากๆถ้าจะมาทานข้าวปั้นในหาดใหญ่ ไม่ควรพลาดร้านนี้ ตอนที่ไปวันนี้คนไม่เยอะ ได้อาหารไวมาก พนักงานก็ใส่ใจบริการดีจริงๆ ไม่มีค่าบริการอื่นๆเพิ่ม เมนูข้าวปั้นและโรลอร่อยกว่าเมนูข้าวและเซ็ต คำใหญ่หมดทุกชิ้น โชยุก็โอเคเลย แนะนำเลยจริงๆ